Diari Oficial de la Generalitat Valenciana


Sumari del DOGV 2968, del 10-04-1997 (1997/6574)

RESOLUCIÓ de 10 de març de 1997, de la Sotssecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació de l'Acord Marc entre l'Institut Nacional de la Seguretat Social i la Conselleria de Sanitat i Consum, per a l'emissió d'informes i pràctiques de proves mèdiques i exploracions complementàries per a l'examen, la qualificació i la revisió d'incapacitats.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2968

Data del DOGV
:   10-04-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/6574


Data del document
:   10-03-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 10 de març de 1997, de la Sotssecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació de l'Acord Marc entre l'Institut Nacional de la Seguretat Social i la Conselleria de Sanitat i Consum, per a l'emissió d'informes i pràctiques de proves mèdiques i exploracions complementàries per a l'examen, la qualificació i la revisió d'incapacitats.  
Subscrit, després de la tramitació prèvia reglamentària, entre l'Institut Nacional de la Seguretat Social i la Conselleria de Sanitat i Consum, el dia 21 de febrer de 1997, un Acord Marc per a l'emissió d'informes i pràctiques de proves mèdiques i exploracions complementàries per a l'examen, la qualificació i la revisió d'incapacitats, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0272/97, i que figura com a annex d'aquesta resolució.  
València, 10 de març de 1997.- La sotssecretària del Secretariat del Govern i Relacions amb les Corts.  
Acord marc entre l'Institut Nacional de la Seguretat Social i la Conselleria de Sanitat i Consum, per a l'emissió d'informes i pràctiques de proves mèdiques i exploracions complementàries per a l'examen, la qualificació i la revisió d'incapacitats.  
València, 21 de febrer de 1997.  
Reunits:  
D'una banda, la senyora María Eugenia Martín Mendizábal, en nom de l'Institut Nacional de la Seguretat Social, amb plena capacitat jurídica i patrimonial per al compliment de les finalitats que té encomanades, d'acord amb el que estableix l'article 1 del Reial Decret 2.583/1996, de 13 de desembre, la direcció i la representació legal del qual exerceix segons el que disposen l'article 5, epígrafs 1 i 2, del reial decret esmentat. Va ser designada directora general de l'Institut Nacional de la Seguretat Social pel Reial Decret 66/97, de 17 de gener. Té el domicili, pel que fa a aquest acord, al carrer Padre Damián, 4, de Madrid.  
De l'altra banda, el senyor Joaquín Farnós Gauchía, conseller de Sanitat i Consum de la Generalitat Valenciana, conforme a l'autorització conferida pel Consell, en la seua sessió de 10 de desembre de 1996. Té el domicili, pel que fa a aquest acord, al carrer Roger de Llúria, núm. 19, de València.  
Intervenen:  
En funció dels seus càrrecs respectius, fent ús de les competències que tenen atribuïdes i amb plena capacitat per formalitzar aquest acord marc de cooperació, d'acord amb l'apartat 3 de l'article 5 del Reial Decret 1.300/1955, de 21 de juliol, ambdós  
Manifesten:  
Primer  
Dins de l'acció protectora del sistema de la Seguretat Social en la modalitat contributiva, gestionada per l'Institut Nacional de la Seguretat Social, es troben les prestacions d'incapacitat temporal i d'invalidesa per a l'exercici de l'activitat laboral del treballador.  
Segon  
Per a la bona gestió d'aquestes prestacions contributives del sistema, l'Institut Nacional de la Seguretat Social necessita disposar d'informes i proves clíniques que li permeten d'avaluar el grau d'incapacitat dels beneficiaris al nom dels quals es tramiten expedients de prestació per incapacitat i la Conselleria de Sanitat i Consum disposa dels mitjans i els instruments necessaris per efectuar qualsevol tipus de prova i informe clínic sobre les diferents situacions d'incapacitat dels treballadors.  
Tercer  
Tenint en compte la possibilitat d'encomanar la realització d'activitats de caràcter material i tècnic entre entitats de dret públic encaminades a gestionar de forma àgil i eficaç els possibles drets dels ciutadans, consideren convenient fer un acord de cooperació entre l'Institut Nacional de la Seguretat Social i la Conselleria de Sanitat i Consum, pel qual aquesta conselleria realitze els informes i la pràctica de proves mèdiques i exploracions complementàries per a l'examen, la qualificació i la revisió de la incapacitat de les persones afiliades al Sistema de la Seguretat Social.  
Per tot això, acorden dur a terme l'esmentat acord marc segons les següents  
Clàusules:  
Primera  
La Conselleria de Sanitat i Consum, a través dels seus centres i institucions i en l'àmbit territorial de la seua competència, efectuarà les exploracions complementàries, proves mèdiques i informes clínics necessaris que siguen sol·licitats per l'Institut Nacional de la Seguretat Social (INSS), per tal d'ajudar a determinar la incapacitat de les persones que puguen resultar beneficiàries de prestacions econòmiques de la Seguretat Social, gestionades per aquesta entitat gestora quan de l'estudi del l'historial clínic no siga possible deduir la qualificació.  
Segona  
Les direccions provincials de l'Institut Nacional de la Seguretat Social sol·licitaran a través de les unitats de valoració mèdica d'incapacitats de les direccions territorials de la Conselleria de Sanitat i Consum les exploracions complementàries, proves mèdiques i informes dels centres i les institucions sanitàries de la Conselleria de Sanitat i Consum. A fi d'assolir l'òptima utilització dels mitjans humans i materials d'aquests centres i institucions, els directors territorials de la Conselleria de Sanitat i Consum podran acordar que la realització de determinades proves es facen exclusivament en una o en determinats centres o institucions sanitàries de la conselleria.  
Tercera  
Les exploracions complementàries, proves mèdiques i informes hauran de ser practicades en el termini màxim de vint dies hàbils comptadors des de la petició dels centres o institucions sanitàries. No obstant això, aquest termini podrà ser incrementat quan raons de naturalesa assistencial ho requerisquen.  
Una vegada realitzades, hauran de ser enviades a les direccions provincials de l'Institut Nacional de la Seguretat Social en el termini màxim dels deu dies següents al de la realització de les proves.  
Quarta  
Com a contraprestació dels serveis prestats per la Conselleria de Sanitat i Consum, l'Institut Nacional de la Seguretat Social es compromet a pagar la quantitat de 16.000 (setze mil) pessetes per la realització de les proves i/o de l'informe tècnic a cada pacient remés.  
Cinquena  
Les liquidacions s'efectuaran per mesos vençuts, després de la presentació a la Direcció Provincial de l'Institut Nacional de la Seguretat Social de la factura corresponent.  
L'ingrés es farà efectiu en el compte designat per la Conselleria de Sanitat i Consum.  
Sisena  
Aquest acord marc de cooperació té naturalesa administrativa, i queda exclòs de la regulació continguda en la Llei 13/1995, de 18 de maig, de Contractes de les Administracions Públiques, d'acord amb el que estableix l'article 3.1.c).  
Les qüestions litigioses que puguen sorgir sobre la interpretació, els efectes i l'extinció de l'acord seran competència de l'ordre jurisdiccional contenciós administratiu.  
Setena  
Per a la interpretació i l'aplicació correctes d'aquest acord es crea una comissió de seguiment que trimestralment n'analitzarà el funcionament i n'informarà les parts.  
Formen part de la comissió de seguiment:  
- Dos representants de l'Institut Nacional de la Seguretat Social (INSS), designats pel director general de l'institut.  
Dos representants de la Conselleria de Sanitat i Consum, designats pel conseller.  
En la reunió constituent de la comissió s'establirà un ordre correlatiu de la presidència.  
Vuitena  
Aquest acord marc de cooperació vigirà des del dia de la formalització durant un any, i podrà ser prorrogat, per anys naturals, de forma tàcita, sempre que no siga denunciat per qualsevol de les parts amb un termini mínim de tres mesos abans del venciment.  
No obstant això, es podran efectuar revisions de les condicions econòmiques regulades en aquest acord durant l'últim trimestre de cada exercici pressupostari, llevat que es produïsca un augment excessiu dels costos, cosa que determinaria de promoure una revisió fora dels terminis previstos.  
El conseller de Sanitat i Consum   
Joaquín Farnós Gauchía   
La directora general de l'Institut Nacional de la Seguretat Social  
María Eugenia Martín Mendizábal